**Vakok és Gyengénlátók Közép-Magyarországi Regionális Egyesülete  
22. hírlevél**

## Tartalom

[1. Igényekhez igazodó szolgáltatási idővel üzemel májustól a Louis Braille Támogató szolgálat](http://freemail.hu/mail/index.fm#1.hir)  
[2. MEGHÍVÓ rendkívüli közgyűlésre](http://freemail.hu/mail/index.fm#2.hir)  
[3. Csatlakozzon a BULÁKE júniusi programjaihoz](http://freemail.hu/mail/index.fm#3.hir)  
[4. Rákosmenti klubnap – kis változással](http://freemail.hu/mail/index.fm#4.hir)  
[5. Meghívás Újbudára](http://freemail.hu/mail/index.fm#5.hir)  
[6. Tartalmas klubnap Erzsébetvárosban](http://freemail.hu/mail/index.fm#6.hir)  
[7. Rákosmenti lámpásokkal a Zwack Unicum Múzeumban](http://freemail.hu/mail/index.fm#7.hir)  
[8. Kispesti klubnap az Ügyfélszolgálattal](http://freemail.hu/mail/index.fm#8.hir)  
[9. II. Dél-pesti Fúvószenekari Találkozó](http://freemail.hu/mail/index.fm#9.hir)  
[10. Elkövetkezett a várva várt alkalom!](http://freemail.hu/mail/index.fm#10.hir)  
[11. A lélek pihenőszigete](http://freemail.hu/mail/index.fm#11.hir)  
[12. Hallgassa meg Hírlevelünk hangbemondásos változatát!](http://freemail.hu/mail/index.fm#12.hir)  
[13. Narráció: Nádor Terem: ólomüveg ablak - 15. rész](http://freemail.hu/mail/index.fm#13.hir)  
[14. A Láthatár bolt ajánlatai](http://freemail.hu/mail/index.fm#14.hir)  
[15. Tájékoztató és meghívó](http://freemail.hu/mail/index.fm#15.hir)  
[16. Az AKKU narrált előadásai](http://freemail.hu/mail/index.fm#16.hir)  
[17. Ígéretes programlehetőségeket kínál a Bice-Bóca Alapítvány](http://freemail.hu/mail/index.fm#17.hir)  
[18. Szélrózsa-Vaktábor](http://freemail.hu/mail/index.fm#18.hir)  
[19. Apró hírek – program morzsák](http://freemail.hu/mail/index.fm#19.hir)

## 1. Igényekhez igazodó szolgáltatási idővel üzemel májustól a Louis Braille Támogató szolgálat

Amennyiben egyszeri vagy több alkalommal segítségre lenne szüksége ügyei intézésében vagy a szabadidő hasznos eltöltésében vagy orvoshoz szeretne eljutni kísérővel, forduljon hozzánk bizalommal!   
Nem csak 8-16 óra között segítünk, a szolgáltatásunkat az igényekhez igazítjuk egyeztetést követően!   
  
Szolgáltatási formák:

* Személyi segítés – ennek keretében lakáson belül olyan segítséget nyújtunk, amit a fogyatékos személy fogyatékossága miatt önállóan nem tud megoldani. (pl. irat rendezés, felolvasás, vásárlás, különböző életfenntartási szükségletekben való segítés…stb.). Lakáson kívül: kísérést, ügyintézést tudunk biztosítani.
* Szállítás: segítünk eljutni a fogyatékos személynek a közszolgáltatásokhoz, iskolába, orvoshoz, munkahelyre, segítjük a részvételt szabadidős programokon.

A személyi segítségnyújtás és a szállító szolgálat szerződéskötéssel, előzetes bejelentkezés alapján történik, ezért hívja koordinátorunkat telefonon.   
  
A szolgáltatás igénybevételekor térítési díjat kell fizetni.   
Személyi segítés esetében: 300 Ft/óra   
Szállítás esetén: 150 Ft/km.   
  
Igénybe vehetik:   
Azok a Budapest közigazgatási területén élő személyek, akik szociálisan rászorultak.   
Szociálisan rászorultnak minősül az a súlyosan fogyatékos személy, aki külön jogszabály szerinti fogyatékossági támogatásban, vakok személyi járadékában, illetve magasabb összegű családi pótlékban részesülő személy.   
Szükséges a fogyatékosság fennállásának orvosi dokumentációkkal való igazolása.   
  
Figyelem!   
A szolgáltatást igénybe vehetik azon budapesti lakcímmel rendelkező egészségkárosodott személyek is, akik a fent nevezett ellátásokkal és igazolásaikkal nem rendelkeznek, ők a szociálisan nem rászorult kategóriába sorolhatók, elegendő a rokkantságot igazoló határozat vagy szakvélemény, vagy egy korházi zárójelentés.   
Ez esetben a térítési díjak a következők: személyi segítés 850 Ft/óra; szállítás: 400 Ft/km.   
A VGYKE tagjainak kedvezményes ezen térítési díj is: személyi segítés 500 Ft/óra, szállítás 200 Ft/km.   
Szerződéskötés és előzetes egyeztetés ebben az esetben is szükséges.   
  
Csoportos szállítást is vállalunk Budapesti indulással az ország bármely pontjára illetve a főváros területén (kirándulás, fellépés, egyéb szabadidős program), ebben az esetben is egy személlyel a csoportból szerződést kötünk annak függvényében hogy milyen orvosi papírokat tud bemutatni 150 és 450 Ft/km költséget kell megfizetni az indulási címtől az érkezési címig megtett kilométer alapján.   
  
Elérhetőségek:

* E-mail: [tszolgalat@vgyke.com](javascript:fm.eMailClicked.raise('tszolgalat@vgyke.com');)
* Központi tel.szám: +36 1 384 55 41
* Koordinátor: Hajdú Katalin, T: +36 70 387 52 62

Fodor Ágnes   
VGYKE Elnök

## 2. MEGHÍVÓ rendkívüli közgyűlésre

Tárgy: Rendkívüli Közgyűlés

A Cegléd és Térsége Látássérültjeinek Egyesülete   
2016. június 09-én (csütörtök) 9.óra 30 perckor tartja rendkívüli közgyűlését, melyre tisztelettel meghívjuk.   
Helyszíne: 2700 Cegléd, Alkotmány u. 11. „Nagyterem”   
  
Napirendi pontok:   
1. Elnöki köszöntő (Pap Anita)   
2. A 2016-os év költségvetésének véglegesítése   
3. A 2016-os év munkatervének véglegesítése   
4. Alapszabály módosításának elfogadása   
5. Egyebek   
  
A napirendi pontokat érintő döntések során csak a Cegléd és Térsége Látássérültjeinek Egyesülete teljes jogú, rendes tagjai jogosultak szavazni.   
Az Egyesület pártoló tagjai az Alapszabály III/1/C pontjának megfelelően a Közgyűlésen tanácskozási joggal vesznek részt.   
Amennyiben a taggyűlés 9 óra 45 perckor nem határozatképes, úgy azt az egyesületi Alapszabály IV. fejezet 1/A/8. pontjában leírtak szerint új időpontban, 15 perccel később, azaz 10.00 órakor a jelenlévő tagság létszámától függetlenül, változatlan napirenddel a Rendkívüli Közgyűlést megtartja.   
  
Megjelenésére feltétlenül számítunk!   
  
Cegléd, 2016. május. 30.   
  
Tisztelettel:   
Pap Anita s.k.   
Elnök

## 3. Csatlakozzon a BULÁKE júniusi programjaihoz

4.-én, szombaton 15 órától a Madách Színházban a Macskák c. előadás megtekintése   
12.-én, vasárnap 15 órakor a Madách Színházban a Mamma Mia c. előadás megtekintése   
17.-én, pénteken 10 órától a Csíki pihenőkertben bográcsos klubnap tartása   
18.-án, szombaton 15 órától a Madách Színházban a Mamma Mia c. előadás megtekintése   
30.- július 6-ig Életmódtábor Dombóvár   
  
BULÁKE - Szociális Csoport   
2040 Budaörs Szivárvány u. 5.   
+36 20 468 98 44

## 4. Rákosmenti klubnap – kis változással

Kedves Klubtársunk!   
  
Sok szeretettel invitálunk következő klubnapunkra, amelyet 2016. június 7-én, kedden délután 15:00-17:00 óra között tartunk átmenetileg a Maros Moziban, (Budapest, IX. u., 1172), mivel a Gyermekjóléti Központot felújítják.   
  
Találkozó az Örs vezér téren 14:00-kor a kürtős kalácsosnál, vagy 14:30-14:40 között Rákoskeresztúr Városközpontban a buszmegállóban, ami az Örs vezér tér felől jön. Onnan megyünk együtt 198-as busszal pár megállót a Hősök teréig, ahol a Maros Mozi található.   
  
A klubra meghívtuk Ézsiás László látássérült előadóművészt, aki gyönyörű hangjával és előadói készségével kápráztat el bennünket. Ismert költők és a saját verseiből ad elő egy csokorra valót. Utána kötetlen beszélgetéssel és egy kis harapnivaló elfogyasztásával kerekítjük ki a klubnapot. Érdemes velünk tartanod!   
  
Részvételi szándékotokat minden esetben kérjük jelezzétek!   
e-mail címünk: [lampas.rakosmente@gmail.com](javascript:fm.eMailClicked.raise('lampas.rakosmente@gmail.com');)   
Telefonszámok: Krayné Faragó Zsuzsanna: 06 70 984 8468,   
Acsay Péter: 06 70 248 59 53   
  
Kérünk, hogy amennyiben van látássérült ismerősöd, ajánld a rákosmenti Lámpás Klubot, vagy hozd el magaddal a klubra, hadd találjon ő is közösségre!   
Minden rákosmenti látássérültet és érdeklődőt sok szeretettel várunk!

## 5. Meghívás Újbudára

A soron következő klubnapunkat 2016. június 7-én tartjuk, a Budapesti Művelődési Központ (Budapest XI. Etele út 55.) földszint 21-es termében.   
A klub 14 óra 15 perckor kezdődik és nagyjából 16 óráig fog tartani.   
A klub témája: mindennapi ügyintézések látássérültként a XI. kerületben.   
A klubnapon egy sorstársunk beszámolóját hallgathatjuk meg és az általa elmondottakra keresünk majd megoldási lehetőségeket.   
Telefonszámunk: 0670/984-1745   
  
Lenkainé Vajda Viktória és Neumann Károly

## 6. Tartalmas klubnap Erzsébetvárosban

Kedves Klubtagunk!   
  
Beköszöntött a nyár, de mi nem pihenünk. Sőt egy tartalmas, jó hangulatú klubnapra hívunk, ahol:   
  
1. megismerkedhetünk az ügyfélszolgálat munkájával, és munkatársunk szívesen válaszol a témával kapcsolatos kérdésekre.   
  
2. A Láthatár segédeszköz bolt látogat el hozzánk, kollégánk sok praktikus, mindennapi élethez szükséges eszközt mutat be és lehetőség nyílik vásárlásra is.   
  
3. Szeretnénk megbeszélni további programjainkat. Kíváncsiak vagyunk ötleteidre, érdeklődési körödre.   
  
Szeretettel várunk kísérőiddel együtt június 8-án 15 órától 17 óráig tartandó klubunkra a K11 Kulturális és Művészeti Központba, (1075. Király u. 11.)   
  
Jelentkezésedet a következő elérhetőségek valamelyikén várjuk:   
e-mail: [lampas.erzsebetvaros@gmail.com](javascript:fm.eMailClicked.raise('lampas.erzsebetvaros@gmail.com');), mobil +36-70 387-5266   
  
Üdvözlettel Erzsébetváros Lámpásai:   
Doktor Kata, Hulé Kati, Eleki Abigél

## 7. Rákosmenti lámpásokkal a Zwack Unicum Múzeumban

Das ist ein Unicum! Ennek a különleges mondatnak a jelentését mindenki megtudhatta, aki Rákosmente lámpásaival tartott május 23-án. A Zwack Unicum Gyárat és Látogató központot kerestük föl 18 érdeklődővel együtt, akik egy része rákosmenti, más részük más kerületekből és klubokból csatlakozott hozzánk.   
Elsőként egy alámondásos filmet tekinthettünk, amely a család és a gyár történetét mutatta be. Ebből megtudtuk, hogy a Zwack család őse II. József orvosa volt, aki az uralkodó gyomorpanaszai enyhítésére készítette el az első Unicumot. Az uralkodó megízlelte ezt az italt, felkiáltott:   
„Das ist ein Unicum!”, ami azt jelenti, hogy az ital egyedi. A filmet követően tárlatvezetésben volt részünk, amely alkalmával a családdal és a céggel kapcsolatos tárgyakkal, képekkel és relikviákkal ismerkedtünk meg. Innen a sétáltunk tovább a régi lepárló üzembe, ahol pazar gyógynövény illat fogadott minket. A szárított gyógynövényeket megtapinthattuk, és meg is illatolhattuk. Az Unicum több mint 40 féle gyógynövényből készül, titkos recept alapján. Majd kirándulásunkat gyártási területen folytattunk, ahol a megkóstoltuk az Unicumot és az Unicum szilvát.   
A múzeum mintaboltjában remek választékot, és kedvező árakat találtunk, így sokan vásároltak közülünk ajándékot barátaiknak, ismerőseiknek. A program nagy tetszést aratott tagjaink körében!   
  
Acsay Péter és Krayné Faragó Zsuzsanna

## 8. Kispesti klubnap az Ügyfélszolgálattal

2016. 05. 26.   
Májusi klubnapunkra meghívtuk a VGYKE Ügyfélszolgálat képviselőit. Pásztory-Surányi Emese és Leány Ferenc jött el hozzánk. Bemutatták az Ügyfélszolgálat tevékenységét és a különböző szolgáltatásokat.   
Tájékoztatást kaptunk a látássérülteket érintő aktuális pályázati lehetőségekről (Péntek Lajos Alapítvány pályázatai, Vakok Lakásgondjainak Megoldását Támogató Alapítvány, VGYKE saját pályázatai), szociális juttatásokról, kedvezményekről (pl: gépkocsi szerzési támogatás, fogyatékossági támogatás, rehabilitációs ellátás, Erzsébet Program, utazási kedvezmények), a látássérültek életvitelét megkönnyítő segédeszközökről, a vakvezető kutya igénylésről. Klubtagjaink feltették kérdéseiket, és korrekt, minden igényt kielégítő válaszokat kaptak. Volt új belépőnk is, akinek  helyben intézték a tagfelvételt, és kiállították a tagsági igazolványt.   
Az aktuális májusi témáink sem maradtak el. Beszéltünk a Munka ünnepéről, a Tűzoltók Napjáról, az Esélyegyenlőség Napjáról, a Mentők napjáról. Megemlékeztünk Pünkösd ünnepéről, a Múzeumi világnapról. A sort a közelgő Gyermeknap zárta.   
Domoszlai János is eljött hozzánk, és Dél-Amerikai dallamokkal szórakoztatott bennünket. Különleges hangszereit új belépőnk is megnézte, sőt ki is próbálta.   
Hívtuk klubtagjainkat a szombati (május 28.) fúvószenei találkozóra, amit a Városház téren rendeznek, és a június 12-i Városünnepet is megemlítettük nekik. Remélem, szép számmal eljönnek programjainkra.   
Jutott még idő ismerkedésre, kötetlen beszélgetésre, és sütizésre. Hazafelé is együtt ment a társaság.   
Várjuk a következő klubnapot!   
  
Beszámolót készítette: Bernát Zsuzsanna   
Kispest Lámpásai

## 9. II. Dél-pesti Fúvószenekari Találkozó

2016.05.28.   
  
A KMO Művelődési Ház és az Obsitos Fúvószenekar, a Nemzeti Kulturális Alap támogatásával második alkalommal szervezte meg a fúvószenei találkozót a Városház téren 2016. május 28-án.   
Résztvevő zenekarok:   
Pesterzsébeti Lajtha László Alapfokú Művészeti Iskola Ifjúsági Fúvószenekara   
Csepeli Egressy Béni Református Művészeti Középiskola Fúvószenekara   
Rákosmente Városi Fúvószenekar   
Kispesti Obsitos Fúvószenekar   
  
A találkozón a zenekarok önálló hangversenyt adtak, majd a végén közös záró számmal búcsúztak.   
Mi is részt vettünk klubtagjainkkal ezen a kellemes hétvégi programon. A közönség jól szórakozott, mert a különböző zenei stílusok között mindenki megtalálta a kedvére valót. Hallottunk klasszikus műveket, filmzenéket, indulókat, és még rock and roll is. Nagy élmény volt, ha megrendezik jövőre, ott leszünk.   
  
Beszámolót készítette: Bernát Zsuzsanna   
Kispest Lámpásai

## 10. Elkövetkezett a várva várt alkalom!

A Budapest Főváros XVIII. kerület Pestszentlőrinc-Pestszentimrei Polgármesteri Hivatal és a Kondor Béla Közösségi Ház segítő közreműködésével létre jöhetett a VGYKE XVIII. kerületi Lámpás Klubja.   
Már az első alkalommal szép számmal voltunk jelen.   
Elnökasszonyunk Fodor Ágnes mondott megnyitó beszédet, amiben röviden fölvázolta az egyesület működését, céljait, szolgáltatásait.   
Bemutatkoztunk, megbeszéltük, hogy ki mivel töltené szívesen a klubfoglalkozások idejét és kiderült, hogy tagjaink tudnak egymásnak segíteni az akadálymentes számítógép használatban. Volt, aki felajánlotta segítségét a programok szervezésében is.   
Gondolatébresztőnek meséltek a már működő Lámpás klubok vezetői a programjaikról, kirándulásokról tapintható, vagy elbeszélt kiállításokról, színházi, zenei élményekről.   
Bizakodva nézünk a jövőbe, hogy sok kellemesen együtt töltött idő áll előttünk.   
  
Kiss Julia   
VGYKE XVIII. kerületi közösségi civil szervező   
TF: +36 30 4989094

## 11. A lélek pihenőszigete

Van egy hely, ahol meghallgatnak, ahol fontos vagy.   
Kibeszélheted gondjaidat, - segítünk.   
Mindenki kerülhet nehéz élethelyzetbe, lehetnek érzelmi, kapcsolati, életvezetési problémái.   
Együtt könnyebben tudjuk legyőzni ezeket.   
  
A Vakok és Gyengénlátók Közép-Magyarországi Regionális Egyesülete mentálhigiénés lelki segélyszolgáltatást indít 2016 április 21-étől 9-17 óra között. Helyszín: 1146 Budapest, Hermina út 57. földszinti Cserf-S terem.   
Jelentkezni mentálhigiénés tanácsadónknál Moldován Eszternél lehet az alábbi telefonszámon:   
+3630-498-9659.   
Email: [mental.eszter@gmail.com](javascript:fm.eMailClicked.raise('mental.eszter@gmail.com');)

## 12. Hallgassa meg Hírlevelünk hangbemondásos változatát!

Tisztelt Tagjaink!   
Szeretnénk figyelmüket felhívni Hírlevelünk emberi hangbemondásos változatára, a Hírmondóra.   
Sokan jelezték egyesületünk felé, hogy a számítógéppel nem rendelkező tagjainknak nagy segítséget jelentene, ha a Hírlevelet, illetve egyéb információkat emberi hangon felolvasva, telefonon keresztül is meg lehetne hallgatni. Ezen olvasóinknak segítséget nyújtva, már több mint egy éve elindítottuk a Hírmondót!   
A VGYKE Hírmondója a 384-55-41-es telefonszám tárcsázásával, a 6-os menüpont választása után érhető el. Ezt választva tájékozódhat a Hírlevélben szereplő hírekről, pályázatokról, információkról, programokról.   
Ha valami felkeltette az érdeklődését és többet szeretne tudni róla, akkor hívja az Ügyfélszolgálatot a 70/387-5267 telefonszámon.

## 13. Narráció: Nádor Terem: ólomüveg ablak - 15. rész

A végéhez közeledik a narrációs challenge, lassan felérünk az ablak legtetejére.   
Az előző leírásban megismerkedhettünk a negyedik evangélista, Máté szimbólumával, az angyallal, aki az ablak középső traktusának jobb oldali részletét ragyogta be. Most megint feljebb lépünk egy szinttel, ahol négy egyforma mintázatú kis kúpforma ablakmetszet helyezkedik el, kettő az egyik, kettő a másik oldalon. A kúpban alul, két oldalt bordó alapon fényes fehér csillagokat látunk, mellettük pedig egy-egy kehelyívben felfelé futó, halvány fű és türkiz-zöld színekben pompázó dúslevelű növényt, lila virágzatát a környezete geometrikus szerkesztési elveit követve szögletesre formálta a festő. A száron és a bimbó tövében kis kacsokat látunk, végeik csigavonalban kunkorodnak akár a kis kaméleonnyelvek. A bimbó közepéből hosszú lila bibe fut felfelé, melynek vége ugyancsak visszafordul magába. A virágkehely egy nagyobb fehér félkörívben elhelyezkedő klasszikus virágmotívumot fog közre, ami a kompozíció középpontja és egyszersmind legfényesebb része. Fölötte címerforma, benne színeiben és motivikájában az oldalsó futónövények formavilágát követő, de arra csak geometriai jellegükben emlékeztető, nonfiguratív alakzatok láthatók, melyek nyíló virág benyomását keltik.   
  
Susovich Erika

## 14. A Láthatár bolt ajánlatai

Kedves Vásárlóink!   
  
A VGYKE elnöksége úgy határozott, hogy a VGYKE tagok részére a Láthatár boltban folyamatosan 10% vásárlási kedvezményt biztosít a nagyítók és a beszélő eszközök körére.   
A kedvezmény igénybe vételéhez szükséges a VGYKE tagságot igazoló fényképes igazolvány, érvényes 2016. évre befizetett tagdíjjal.   
  
Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.   
Júniusi vásárlóink között Braille felirattal ellátott illatszer csomagot sorsolunk ki. A csomag tartalma: 1 db tusfürdő, 1 db sampon és 1 db balzsam.   
  
Segédeszköz boltunk termék kínálata!

* Színes, világító gumilabda: 450Ft
* Csörgő strandlabda: 800Ft
* Gyógyszer adagoló 1 napra/3 alkalom: 160Ft
* Gyógyszer vágó és tároló: 750Ft
* Csúszásgátló fólia, zöld 30X40cm-es darab: 3600Ft
* Csúszásgátló fólia, sárga 30X40cm-es darab: 4200Ft
* Körjelvény látássérült felirattal: 400Ft
* Szemüvegre csíptethető Led lámpa: 6600Ft helyett5900Ft
* 3,5X erősségű, 7cm átmérőjű,nyeles nagyító: 2200Ft
* 5X erősségű, 5cm átmérőjű, nyeles nagyító: 1400Ft
* 30cm-es sorolvasó, 2,5 erősségű: 2500Ft
* 21cm-es sorolvasó, 2,5X erősségű: 1800Ft
* 16cm-es sorolvasó, 2,5X erősségű: 1350Ft
* Állványos nagyító, 4db Led világítással, 3X erősségű: 5400Ft
* Kézi nagyítók 6X és 7x erősséggel, Led világítással, 65mm lencseátmérővel: 3500Ft

Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás:hétfő-csütörtök  09.00-17.00 óra között.
* Pénteken: 09.00-15.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: [lathatar@vgyke.com](javascript:fm.eMailClicked.raise('lathatar@vgyke.com');)
* weboldalunk:   
  <http://www.vgyke.com/lathatarbolt>
* közösségi oldalunk:   
  <https://www.facebook.com/lathatarbolt>

Katona Zsuzsanna   
boltvezető

## 15. Tájékoztató és meghívó

Kedves XV. Kerületi Látássérült Társunk!   
  
A XV. Kerületi Látássérültek Klubja következő összejövetelének tervezett időpontja a szilvásváradi kirándulás miatt módosul:   
  
a klubnapunk június 17-én, 14-16.30 óra között, a Nyitott Ajtó Együttműködési Iroda helyiségében, 1156 Budapest, Páskomliget u.6. (az Újpalotai Vásárcsarnokkal szemben, a CIB Bank mellett)   
  
A tervezett programban ezúttal bűnmegelőzés szerepel: miként kerülhetjük el az áldozattá válásunkat? Vendégünk lesz Verdes Edina r. főtörzsőrmester   
  
Megközelíthető: a 196, 296, 96, 130, 231 buszokkal, valamint a 69-es villamossal (Vásárcsarnok megálló)   
  
A részvételi szándékodat jelezzed Csukáné Polyák Erzsébetnél 06-70/773-4054-es, Moldován Eszternél a 06-30/498-9659-es telefonszámon, vagy a [lampas.xvker@gmail.com](javascript:fm.eMailClicked.raise('lampas.xvker@gmail.com');) E-mail címen, illetve a Facebookon a XV. kerületi látássérültek zárt csoportjában.   
  
Amennyiben módodban áll, szívesen fogadjuk hozzájárulásodat némi aprósütemény, gyümölcs, üdítő formájában.   
  
Mindenkit sok szeretettel várunk, hívd el a hozzátartozóidat, a barátaidat is!   
  
Üdvözlettel:   
Moldován Eszter, Csukáné Polyák Erzsébet, Simon F. Nándor   
közösségi civil szervezők

## 16. Az AKKU narrált előadásai

HOL UTCA HÁNY – mindennapi musical   
2016. június 06., 20:00, Ódry Színpad 1088 Budapest, Vas u. 2/c   
Megközelíthetőség: Metróval a Blaha Lujza tér és Astoria megállóktól, valamint busszal az Urániától.   
  
Az Ódry Színpad a Hol utca hány című előadását 2016. június 06.-án hétfőn közönségünk látás- és hallássérült tagjai számára akadálymentesített formában játssza.   
  
A Hol utca hány az Avenue Q című amerikai musical magyar adaptációja a Színház- és Filmművészeti Egyetem negyedéves bábszínész hallgatóinak előadásában. A dalok nyers szókimondással olyan témákat járnak körül, mint az élet értelme, a siker és a sikertelenség, a szerelem, a szexualitás, a munkanélküliség, az elfogadás és a rasszizmus. Az eredeti mű helyzeteit alapul véve, azokat kibontva és hazánkra vonatkoztatva jön létre egy fiatalos lendületű, itt és most érvényes új előadás, humorral és kellő pimaszsággal, zenével, tánccal, testtel, bábbal. Mindennapi musical – fiatalokról, fiataloktól, fiataloknak.   
  
Az előadás alatt a narrációt látássérült vendégeink egy készülék segítségével, fülhallgatón keresztül követhetik, míg hallássérült nézőink számára speciális felirat kerül kivetítésre, amelyen a dialógusokon felül a fontosabb hangeffektek és a zenei betétek jellege is olvasható. Az eszközök és a jegyek limitált száma miatt kérjük, részvételi szándékát minél előbb jelezze az alábbi elérhetőségek valamelyikén:   
  
telefon: +36 70 383 7766   
  
Jegyár: 1500 Ft   
  
Közönségünk látássérült tagjai és kísérőik az előadás előtt 19:15-től színpadbejáráson vehetnek részt.   
  
A nap menete:   
19:00 – érkezés és találkozó a ruhatárnál   
19:15 – színpadbejárás   
19:45 – a készülékek és fülhallgatók kiosztása, üzembe helyezése, büfé és mosdó használat, a nézőtéri helyek elfoglalása   
20:00 – az előadás kezdete   
Az előadás hossza 120 perc, 1 szünettel.   
A narrációt és a feliratot készítette, valamint az előadást narrálja: Petneházy Emőke   
A feliratot kezeli: Cseh Adrienn   
Az előadás után mindenkit várunk szeretettel egy rövid élménybeszámolóra és tapasztalatcserére!

Shakespeare: Ahogy tetszik

2016. június 8. szerda, 19:00 Katona József Színház – Kamra   
  
William Shakespeare nyomán, Nádasdy Ádám fordításának felhasználásával a szövegkönyvet írta Závada Péter.   
  
Nincs az az ármány, intrika, cselszövés, ami olyan messzire űzhetné az embert, mint a vágy egy másik iránt, mint a szorongás, hogy magányos marad, és mint a pánik, hogy talán mégsem azt kapja majd, akivel boldog lehet. Négy emberpár bolyong az ardeni erdőnek nevezett helyen, hogy ha sehol másutt, ott végre legyőzze a félelmeit, és próbára tegye magát és a másikat.   
Akik pedig nem a szerelemben utaznak, bölcsek és bolondok, köszörülik az elmét, folyik a szó - de mindez azzal a pofátlansággal, elevenséggel és stílussal, amivel Shakespeare kortársai találkozhattak a színházban, az irodalmi értékeket felhasználva, és nem felmutatva.   
  
email: [akadalymenteskultura@gmail.com](javascript:fm.eMailClicked.raise('akadalymenteskultura@gmail.com');)   
<http://akkuegyesulethu.web-server.hu/akadalymentes-naptar/>

## 17. Ígéretes programlehetőségeket kínál a Bice-Bóca Alapítvány

A Bice-Bóca Alapítvány nyári tábort szervez, valamint a budapesti és szolnoki Támogató Szolgálata klubfoglalkozásokat indít 12-29 év közötti fiatalok számára.   
A Bice-Bóca Alapítvány a Mozgássérült Gyermekekért 2016. május 01. napjától Szolnokon és Budapesten integrált közösségi tereket nyitott mozgássérült gyermekek és fiatalok, valamint barátaik számára.   
      Ha szeretsz beszélgetni, új barátságokat kötni,   
Ha szeretsz játszani, nagyokat nevetni,   
Ha szeretsz új dolgokat tanulni, és nem riadsz vissza a kihívásoktól,   
Ha egy kalandor szívével rendelkezel, és szeretsz felfedezni, kirándulni,   
Ha szívesen táboroznál velünk a Balatonon, egy őrületes, izgalmas és szórakoztató héten át, akkor ITT A HELYED!   
  
Mi vár Rád?   
Egy közös hely, szórakoztató, vidám játékok (csocsó, ping-pong, lego, boccia, tábla és egyéb társas játékok), alkotó műhely (kézműves tevékenységek és technikák széles választéka), filmek, zene, tánc, izgalmas kirándulások, és egy lelkes közösség, tele tettvággyal, na és persze amit még TE hozzáteszel!   
És ne feledjük a TÁBORT sem, ami 2016. június 20-26 között lesz Fonyódligeten a DAM Hotelben, és számodra teljesen ingyenes!!!   
Ne maradj otthon, gyere el hozzánk! TÉGED is várunk vidám közösségünkbe!   
  
Ahol megtalálsz minket:   
Bice-Bóca Integrált Ifjúsági Közösségi Tér – Budapest 1032 Budapest, San Marco utca 76.   
Asztalos Ágnes +36 70 455 5479   
  
Bice-Bóca Integrált Ifjúsági Közösségi Tér – Szolnok   
5000 Szolnok, Czakó E. út 8/a.   
Bíró Adrienn +36 70 332 3135   
E-mail: [bicebocaalapitvany@gmail.com](javascript:fm.eMailClicked.raise('bicebocaalapitvany@gmail.com');)

## 18. Szélrózsa-Vaktábor

Helyszín: Mátrakemping Sástó, Gyöngyöstől 10 km- re, Mátrafüred és Mátraháza között.   
Az idei vaktábor ismét a Szélrózsa találkozóba lesz ágyazva, melynek során színes lelki, zenei és közösség építő programokon veszünk részt.   
A találkozóról bővebb infó itt: [www.szelrozsatalalkozo.hu](http://www.szelrozsatalalkozo.hu)   
Időpont: 2016. július 27 – 31. (szerda-vasárnap)   
Indulás: Egyénileg vagy csapatban; a csapattal július 27-én szerdán.   
Csapatban érkezőknek 9:00 órakor találkozás a Stadion autóbusz-pályaudvaron.   
A vidékről érkezőknek az indulást megelőző éjszakára igény szerint tudunk költségmentesen szállást biztosítani. Ezt kérlek jelezd az alábbi jelentkezési lapon a megfelelő választ aláhúzva.   
Visszaérkezés: Egyénileg vagy csapatban július 31-én vasárnap a kora délutáni órákban   
Részvételi díj: 14.000 Ft/fő   
A részvételi díj tartalmazza a következőket:

* Hetijegy a Szélrózsa találkozóra
* Szállás (A találkozó területén, 4 ágyas motelszobákban. A   
  folyosón közös fürdőszoba található)
* Napi háromszori étkezés (A reggeli és vacsora büféjegy formájában történik, amely a kemping területén található bármely büfében szabadon felhasználható. Ebédre meleg étel.)   
  Jelentkezés:   
  1) Ezt a dokumentumot kell kitölteni (lásd alább), majd elküldeni emailben Bánki-Horváth Györgynek a következő email címre: [gbankiho@gmail.com](javascript:fm.eMailClicked.raise('gbankiho@gmail.com');)   
  Határidő: 2016. június 26!   
  2) Az általad választott fizetési módtól függően fogsz kapni június folyamán egy átutalási értesítést vagy postai csekket, amelyet néhány napon belül fizess be.   
    
  Bármely kérdés esetén keress minket bátran:   
  Hack János   
  [hackjani@gmail.com](javascript:fm.eMailClicked.raise('hackjani@gmail.com');)   
  Tel.: 06 70 6022520   
  Tóth Vivien   
  [t.v.chizy@gmail.com](javascript:fm.eMailClicked.raise('t.v.chizy@gmail.com');)   
  Tel.: 06 20 6202978   
  Bánki-Horváth György   
  [gbankiho@gmail.com](javascript:fm.eMailClicked.raise('gbankiho@gmail.com');)   
  Tel.: 06 20 7700101

## 19. Apró hírek – program morzsák

## Tartalom

[1. BelFeszt 2016](http://freemail.hu/mail/index.fm#1.hir)  
[2. Kórusok Éjszakája](http://freemail.hu/mail/index.fm#2.hir)  
[3. Száznál is több programot kínál az ÓBUDAI NYÁR](http://freemail.hu/mail/index.fm#3.hir)  
[4. Ünnepi Könyvhét](http://freemail.hu/mail/index.fm#4.hir)

## 1. BelFeszt 2016

Belvárosi Fesztivál 2016-ban is méltóan folytatja az eddigi igen sikeres sort és már most biztosra vehetjük, hogy június 3. és 5. között ismét sok tízezer látogató fogja szavatolni, hogy a fesztivál megtarthassa az ‘ország legnagyobb ingyenes városi fesztiválja’ címet!   
A sok egyéb program mellett természetesen a koncertek sora az, ami főszereplőként biztosítja a rendezvény hangulatát, vegyük is sorra, pontosan kik lépnek fel az idei, jubileumi 10. fesztiválon!   
  
Szabadság tér – Nagyszínpad   
Június 3. péntek

* + 16:00: Nemadomfel Együttes
  + 17:00: Esti Kornél
  + 18:30: Margaret Island
  + 20:30: Intim Torna Illegál
  + 23:00: csend-diszkó

Június 4. szombat

* + 16:00: Nemadomfel Együttes
  + 17:30: Minimyst
  + 19:00: Fábián Juli & Zoohacker
  + 20:30: Irie Maffia
  + 23:00: csend-diszkó

Június 5. vasárnap

* + 16:30: Fran Palermo
  + 18:15: Bëlga
  + 20:00: Random Trip

Zrínyi utca – Nosztalgia színpad   
Június 3. péntek

* + 16:00: Aradszky László
  + 16:50: Korda György és Balázs Klári
  + 17:20: Kovács Kati

Június 4. szombat

* + 15:00: Peller Anna és Kocsis Dénes
  + 16:00: Dolly Roll
  + 16:40: Zoltán Erika

Erzsébet tér – Világzenei színpad   
Június 3. péntek

* + 14:00: Testvérvárosok és nemzetiségi önkormányzatok műsora
  + 17:30: Vodku zenekar
  + 20:00: Balkán Fanatik

Június 4. szombat

* + 14:00: Testvérvárosok és nemzetiségi önkormányzatok műsora
  + 17:30: Cosa Polska
  + 20:00: Söndörgő

Forrás: <https://cefesti>  
vals.wordpress.com/2016/05/24/belfeszt-2016-program/

## 2. Kórusok Éjszakája

2016. 06. 04 Palotanegyed, Budapest   
  
HELLÓ NYÁR, JÓ ESTÉT, KÓRUSOK ÉJSZAKÁJA!   
Hamarosan sok száz torokból csendül fel az ének Budapesten.   
2016. június 4-én, szombaton immár negyedik alkalommal kerül megrendezésre a Kórusok Éjszakája, egy egész estés kulturális esemény, melynek keretében több mint 500 énekhang közel 20 helyszínen, 50 kórussal és flashmobok kíséretében szólal meg, rengeteg néző jelenlétében. A fesztivál záródalát a látogatók együtt énekelhetik majd a fellépőkkel a Pollack Mihály téren.   
A fesztivál fő célja a közösségi éneklés népszerűsítése. A repertoár éppoly változatos, mint a helyszínek, hiszen hallhatóak lesznek népi, régizene, klasszikus és modern dallamok, templomban, lakóházak erkélyein, köztereken, belső udvarokban vagy éppen egy kávézó teraszán. A Csíkszerda kórus tagjai (Szálka Zsuzsanna és Tóth Árpád) 2013-ban álmodták meg ezt az egész estés kórusfesztivált, amely a HEKK Egyesület szervesében már az első évben komoly sikereket ért el. A fesztivál kínálata idei újításként további helyszínnel is bővül, valamint a Kodály Intézet kiváló külföldi énekesei mellett idén is lesz szlovák, szlovén, finn, norvég együttes a hazai fellépők mellett.   
Semmiképp sem akarsz lemaradni a Kórusok Éjszakájáról?   
Szeretnéd elkerülni a koncertek előtti sorban állást?   
Váltsd meg jegyedet előre! A helyszínen 2000 Ft-ért megvásárolható jegy ára elővételben csak 1500 Ft.   
7-14 éves kor között gyerekjegy váltható, melynek ára 800 Ft.   
7 éves korig a belépés ingyenes!   
A rendelést követően küldünk neked egy visszaigazoló e-mailt.   
Fizetni és a jegyeket átvenni a helyszínen tudsz majd június 4-én 14:00-től a Pollack téri infopultunknál!   
A jegy az összes koncertre érvényes.   
  
Forrás:   
<http://2016.korusokejszakaja.hu/?q=hu/events>

## 3. Száznál is több programot kínál az ÓBUDAI NYÁR

Idén már 16. alkalommal rendezi meg az Óbuda-Békásmegyer Önkormányzata az ÓBUDAI NYÁR programsorozatot június 4. és augusztus 28. között a kerület számos pontján.   
Az Óbudai Nyár 2001 óta Óbuda legnagyobb kulturális rendezvénysorozata. A különböző programokra minden évben többen érkeznek, természetesen nem csak Óbudáról, hanem az egész országból, sőt többen külföldről is. Az óbudaiakat, illetve az ide látogató érdeklődőket évről-évre nívós kulturális programok, külföldi és hazai fellépők szabadtéri koncertjei, gyermekműsorok, kiállítások, színházi előadások és filmvetítések várják.   
A Fő téren ingyenes koncertet ad többek között a görög The Speakeasies Swing Band, az Óbudai Danubia Zenekar, az osztrák Fatima Spar & Freedom Fries, Rúzsa Magdi és a Csík zenekar.   
Az Óbudai Nyár programjai idén már okostelefon alkalmazással is elérhetők, mind Apple, mind Androidos készülékekhez.   
Külön kényelmet jelent az Óbudai Nyár látogatóinak, hogy az Óbuda Napján debütált ÓbudaFree wifi, amelynek első ütemében a Fő terén, a Zichy udvarban és a Szentlélek téren internetezhetnek a kerületben élők és az ide látogatók.   
  
Ízelítő a programokból   
A rendezvénysorozat június 4-én indul a Korok Napjával, amely ünnepi felvonulással, változatos programokkal eleveníti meg az ókor, a középkor, a barokk és az újkor időszakát. A felvonulás délután hat órakor kezdődik, és az este a Lángok királynője elnevezésű tűzshow-val teljesedik ki a Fő téren, miközben a Zichy udvarban mestersolymász és gladiátor bemutató lesz.   
A zenei kínálat igazán változatos és nemzetközi lesz az Óbudai Nyár eseményein: júniusban a Fő téren lép fel a görög The Speakeasies Swing Band és az Óbudai Danubia Zenekar, majd a hónap utolsó hétvégéjén az Óbudai Búcsú keretében lesz Budapest Ragtime Band koncert, Szekeres Adrien koncert, de óriási bulit ígér Szikora Róbert és az R-GO is.   
A részletes programot a [www.obudainyar.hu](http://www.obudainyar.hu) oldalon találhatóak meg.   
  
Forrás:   
<http://obuda.hu/hirek/szaznal-is-tobb-programot-kinal-az-obudai-nyar/>

## 4. Ünnepi Könyvhét

Supka Géza 1927-ben, a Magyar Könyvkiadók és Könyvkereskedők Országos Egyesülete éves közgyűlésén elhangzott eredeti javaslatának szellemében a Magyar Könyvkiadók és Könyvterjesztők Egyesülése idén immáron 86. alkalommal szervezi meg az Ünnepi Könyvhetet, melyhez a 2001-es Olvasás Éve óta 14. alkalommal kapcsoljuk hozzá a Gyermekkönyvnapokat.   
Amiként az elmúlt két évtizedben, idén is felkértük az ország minden számottevő településének polgármesterét, városuk, községük csatlakozzon a magyar irodalom és könyvkiadás egyedülálló rendezvényéhez. A kedvező válaszok eredményeként 2016. június 9-13. között Budapesten több helyszínen, országszerte kb. 80 helyiségben, s ötödik alkalommal Kolozsvárott is lesz magyar könyvhét.   
  
A budapesti központi helyszínen, a Vörösmarty téren és a térbe torkolló utcákban 147 pavilonban több mint kétszáz hazai és határon túli kiadó mutatja be és árusítja könyveit. Az idei rendezvényre a kiadók közel három és félszáz, kizárólag magyar szerzők művének új kiadását időzítik.   
  
A 87. Ünnepi Könyvhetet és a 15. Gyermekkönyvnapokat a Vörösmarty téren Esterházy Péter író nyitja meg június 9-én, délután 16 órakor, a vidéki, országos megnyitónak Gyula ad otthont.   
  
Forrás: <http://port.hu/>  
pls/fe/festival.festival\_page?i\_festival\_id=18641

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.